กทม. เตรียมกระสอบทราย 2.35 ล้านใบ รับมือน้ำทะเลหนุนสูงกลางต.ค.นี้
กทม. เตรียมกระสอบทราย 2.35 ล้านใบ รับมือน้ำทะเลหนุนสูงกลางต.ค.นี้
7 ต.ค. 2559

นายสมพงษ์ เวียงแก้ว ผู้อำนวยการสำนักการระบายน้ำ กรุงเทพมหานคร (กทม.) เปิดเผยว่า จากข้อมูลของกรมอุทกศาสตร์ กองทัพเรือ คาดการณ์ว่าน้ำทะเลจะหนุนสูงอีกครั้งในช่วงประมาณกลางเดือน ต.ค. นี้ ประกอบกับในช่วงนี้มีฝนตกอย่างต่อเนื่อง ซึ่งจะส่งผลให้ระดับน้ำในแม่น้ำเจ้าพระยาสูงขึ้นและอาจเกิดผลกระทบกับชุมชนที่อยู่นอกแนวคันกั้นน้ำ รวมถึงจุดฟันหลอริมแม่น้ำเจ้าพระยา ที่ยังไม่มีแนวคันกั้นน้ำ ดังนั้นเพื่อเป็นการเฝ้าระวังและป้องกันความเดือดร้อนของประชาชน กทม.จึงได้เตรียมกระสอบทราย จำนวน 2.35 ล้านใบ ไว้เสริมคันกั้นน้ำหากระดับน้ำสูงขึ้นและวางในแนวที่เป็นจุดฟันหลอ
พร้อมกันนี้ได้ลดระดับน้ำคลองสายหลักในพื้นที่ฝั่งธนบุรี ให้พร้อมรับน้ำฝนที่จะตกในบริเวณดังกล่าวเพื่อลดผลกระทบพื้นที่ที่เป็นจุดอ่อนน้ำท่วมและปัญหาด้านการจราจร อีกทั้งได้ดำเนินการเปลี่ยนเครื่องสูบน้ำชนิดไฟฟ้า ขนาด 6 นิ้ว แทนเครื่องเดิมที่ชำรุดตามอายุการใช้งาน ที่บริเวณบ่อสูบน้ำหน้าวัดอรุณราชวรารามเรียบร้อยแล้ว